曾知閤相宜堂
作者：釋寶曇
朝代：宋

paragraphs: 竹不解俗語，頗識天語香。
經年北窗夢，十倍西湖凉。
隠几湖上人，恰恰脩竹長。
有時共竹語，風雨撼一床。
屋間恐飛去，著繡圍上方。
念君愛臣心，如愛竹在傍。
亦如夜深月，照我冰雪腸。
閑官固自好，要地庸何傷。
約束萬卷書，提携雙錦囊。
日邊有新宅，不種一畝桑。
朝回碧幢底，真上相宜堂。